钦定古今图书集成/明伦汇编/官常典/第065卷 > 东海孝献王越
## 钦定古今图书集成/明伦汇编/官常典/第065卷 > 东海孝献王越

按《晋书》本传：“东海孝献王越，字元超，高密王泰之次
子也。少有令名，谦虚持布衣之操，为中外所宗。初以
世子为骑都尉，与驸马都尉杨邈及琅琊王伷子繇
俱侍讲东宫。拜散骑侍郎，历左卫将军，加侍中。讨杨
骏有功，封五千户侯，迁散骑常侍、辅国将军、尚书右
仆射，领游击将军，复为侍中，加奉车都尉，给温信五”
千人，别封东海王，食六县。永康初，为中书令，徙侍中，
迁司空，领中书监。成都王颖攻长沙王乂，乂固守洛
阳，殿中诸将及三部司马疲于战守，密与左卫将军
朱默夜收乂别省，逼越为主，启惠帝免乂官。事定，越
称疾逊位，帝不许，加守尚书令。太安初，帝北征邺，以
越为大都督。六军败，越奔下邳。徐州都督东平王楙
不纳，越径还东海。成都王颖以越兄弟宗室之美，下
宽令招之，越不应命。帝西幸，以越为太傅，与太宰颙
夹辅朝政，让不受。东海中尉刘洽劝越发兵以备颖，
越以洽为左司马，尚书曹馥为军司。既起兵，楙惧，乃
以州与越。越以司空领徐州都督，以楙领兖州刺史。
越三弟并据方任征伐，辄选刺史、守相，朝士多赴越。
而河间王颙挟天子发诏罢越等，皆令就国。越唱义
奉迎大驾，还复旧郡，率甲卒三万，西次萧县。豫州刺
史刘乔不受越命，遣子祐距之，越军败。范阳王虓遣
督护田徽以突骑八百迎越，遇祐于谯，祐众溃，越进
屯阳武。山东兵盛，关中大惧。颙斩送张方首求和，寻
变计距越，越率诸侯及鲜卑许扶、历驹次、宿归等步
骑迎惠帝反洛阳，诏越以太傅、录尚书，以下邳、济阴
二郡增封。及怀帝即位，委政于越。吏部郎周穆，清河
王覃舅，越之姑子也，与其妹夫诸葛攻共说越曰：“主
上之为太弟张方意也。清河王本太子，为群凶所废。
先帝暴崩，多疑，东宫。公盍思伊、霍之举以宁社稷乎？”
言未卒，越曰：“此岂宜言邪？”遂叱左右斩之。以《玫穆世
家》罪止其身，因此表除三族之法。帝始亲万机，留心
庶事，越不说，求出藩，帝不许，越遂出镇许昌。永嘉初，
自许昌率苟晞及冀州刺史丁劭讨汲桑，破之。越还
于许，长史潘滔说之曰：“兖州天下枢要，公宜自牧。”乃
转苟晞为青州刺史，由是与晞有隙。寻诏越为丞相，
领兖州牧，督兖、豫、司、冀、幽、并六州。越辞丞相不受，自
许迁于鄄城。越恐清河王覃终为储副，矫诏收付金
墉城，寻害之。王弥入许，越遣左司马王斌率甲士五
千人入卫京都，鄄城自坏。越恶之，移屯濮阳，又迁于
荥阳，召田甄等六率。甄不受命，越遣监军刘望讨甄。
初，东嬴公腾之镇邺也，携并州将田甄、甄弟兰、任祉、
祁济、李浑、薄盛等部众万馀人至邺，遣就榖冀州，号
为“乞活。”及腾败，甄等邀破汲桑于赤桥。越以甄为汲
郡，兰为钜鹿太守。甄求魏郡，越不许，甄怒，故召不至。
望既渡河，甄退，李浑、薄盛斩田兰，率其众降甄，祉、济
弃军奔上党。越自荥阳还洛阳，以太学为府，疑朝臣
贰已，乃诬帝舅王延等为乱，遣王景率甲士三千人
入宫，收延等付廷尉杀之。越解兖州牧，领司徒。越既
与苟晞构怨，又以顷兴事多由殿省，乃奏“宿卫有侯
爵者，皆罢之。”时殿中武官并封侯，由是出者略尽，皆泣涕而去。乃以东海国上军将军何伦为右卫将军，
王景为左卫将军，领国兵数百人宿卫。越自诛王延
等，大失众望，而多有猜嫌。散骑侍郎高韬有忧国之
言，越诬以讪谤时政，害之而不自安。乃戎服入见，请
讨石勒，且镇集兖、豫，以援京师。帝曰：“今逆虏侵逼郊
畿，王室蠢蠢，莫有固志。朝廷社稷，倚赖于公，岂可远
出以孤根本？”对曰：“臣今率众邀贼，势必灭之。贼灭则
不逞消殄，巴东诸州，职贡流通。此所以宣畅国威，藩
屏之宜也。若端坐京辇，以失据会，则衅弊日滋，所忧
逾重。”遂行。留妃裴氏、世子镇军将军毗及龙骧将军
李恽并何伦等守卫京都。表以行台随军，率甲士四
万，东屯于项。王公卿士随从者甚众。诏加九锡。越乃
羽檄四方曰：“皇纲失御，社稷多难，孤以弱才，备当大”
任。自顷胡寇内逼，偏裨失利，帝乡便为戎州，冠带奄
成殊域。朝廷上下，以为忧惧，皆由诸侯蹉𧿶“遂及此
难，投袂忘履，讨之已晚。人情奉本，莫不奋义。当须合
会之众，以俟战守之备。宗庙主上，相赖匡救。檄至之
日，便望风奋发，忠臣战士，效诚之秋也。”所征皆不至。
而苟晞又表讨越，语在《晞传》。越以豫州刺史冯嵩为
左司马，自领豫州牧。越专擅威权，图为霸业，朝贤素
望，选为佐吏，名将劲卒，充于己府，不臣之迹，四海所
知，而公私罄乏，所在寇乱，州郡携贰，上下崩离，祸结
衅深，遂忧惧成疾。永嘉五年，薨于项。秘不发丧。以襄
阳王范为大将军，统其众还葬东海。石勒追及于苦
县，甯平城将军钱端出兵距勒，战死军溃。勒命焚越
柩，曰：“此人乱天下，吾为天下报之，故烧其骨以告天
地。”于是数十万众，勒以骑围而射之，相践如山，王公
士庶死者十馀万。王弥弟璋焚其馀众，并食之。天下
归罪于越，帝发诏贬越为县王。何伦、李恽闻越之死，
秘不发丧，奉妃裴氏及毗出自京邑，从者倾城，所经
暴掠，至洧仓，又为勒所败，毗及宗室三十六王俱没
于贼。李恽杀妻子，奔广宗，何伦走下邳。裴妃为人所
略，卖于吴氏。大兴中，得渡江，欲招魂葬越。元帝诏有
司详议。博士傅纯曰：“圣人制礼，以事缘情。设冢椁以
藏形，而事之以凶；立庙祧以安神，而奉之以吉。送形
而往，迎精而还。此墓庙之大分，形神之异制也。至于
宗庙寝庙，祊祭非一处，所以广求神之道，而独不祭
于墓，明非神之所处也。今乱形神之别，错庙墓之宜，
违礼制义，莫大于此。”于是下诏不许。裴妃不奉诏，遂
葬越于广陵。大兴末墓毁，改葬丹徒。初，元帝镇建邺，
裴妃之意也。帝深德之，数幸其第，以第三子冲奉越
后。薨，无子，成帝以少子弈继之。哀帝徙弈为琅邪王，
而东海无嗣。隆安初，安帝更以会稽忠王次子彦璋
为东海王，继冲为曾孙。为桓元所害，国除。